ເສັ້ນຕາຍ ຫຍັບໃກ້ເຂົ້າມາ ສໍາລັບລັດຖະບານຊີເຣຍ
ເວລາໃກ້ຈະໝົດລົງ ສໍາລັບຊີເຣຍ ທີ່ຈະປະຕິບັດຕາມ ຄໍາຮຽກຮ້ອງ ຂອງສັນນິບາດອາຫຣັບ.
ເວລາກຳລັງຈະໝົດລົງແລ້ວສຳລັບຊີເຣຍ ທີ່ຈະປະຕິບັດຕາມຄຳຮຽກຮ້ອງຕ້ອງການຂອງ ສັນນິບາດອາຫຣັບແລະຢຸດຕິການປາບປາມຢ່າງຮຸນແຮງຕໍ່ພວກປະທ້ວງຕໍ່ຕ້ານລັດຖະບານ ສັນນິບາດອາຣັບໄດ້ໃຫ້ເວລາແກ່ຊີເຣຍ ຈົນຮອດຕອນທ່ຽງຂອງວັນສຸກມື້ນີ້ເພື່ອຫັນປ່ຽນທິດ ທາງໃໝ່ ແລະອະນຸຍາດໃຫ້ພວກນັກສັງເກດການເຂົ້າໄປໃນຊີເຣຍ ຫຼືບໍ່ດັ່ງນັ້ນແລ້ວກໍຈະປະ ເຊີນກັບການຖືກລົງໂທດຮອບໃໝ່ ໃນການຖະແຫຼງຕໍ່ພວກນັກຂ່າວ ທີ່ນະຄອນອິສຕັນບູລ ໃນວັນສຸກມື້ນີ້ ລັດຖະມົນຕີການຕ່າງ ປະເທດເທີກີທ່ານ Ahmet Davutoglu ເອີ້ນຂໍ້ສະເໜີດັ່ງກ່າວນີ້ວ່າ ເປັນໂອກາດສຸດທ້າຍສຳ ລັບຊີເຣຍ ນອກນັ້ນ ອົງການຂ່າວຝຣັ່ງຍັງລາຍງານວ່າ ທ່ານ Davutoglu ໄດ້ຮຽກຮ້ອງໃຫ້ ດາມັສກັສຢຸດເຊົາການກໍ່ຄວາມທຸກຍາກລຳບາກ ໃຫ້ແກ່ປະຊາຊົນຊາວຊີເຣຍ ສັນນິບາດອາຫຣັບໄດ້ໂຈະການເປັນສະມາຊິກຂອງຊີເຣຍເມື່ອສອງອາທິດກ່ອນ ຍ້ອນໂກດ ແຄ້ນທີ່ປະທານາທິບໍດີຊີເຣຍ ທ່ານ Bashar al-Assad ບໍ່ສາມາດປະຕິບັດຕາມຄຳໝັ້ນ ສັນຍາທີ່ໄດ້ໃຫ້ໄວ້ ກ່ຽວກັບການຍຸຕິຄວາມຮຸນແຮງ ແລະຖອນກຳລັງຮັກສາຄວາມສະຫງົບ ຂອງຊີເຣຍອອກຈາກຫົວເມືອງສຳຄັນໆ ພວກຜູ້ຕາງໜ້າຂອງສັນນິບາດອາຫຣັບ ມີກຳນົດທີ່ຈະພົບປະກັນອີກ ໃນວັນເສົາມື້ອື່ນນີ້ເພື່ອ ສົນທະນາຫາລື ກ່ຽວກັບການລົງໂທດ ຖ້າຊີເຣຍຫາກບໍ່ຍອມລົງນາມໃນຂໍ້ຕົກລົງ ແຕ່ຣັດ ເຊຍເຕືອນໃນວັນສຸກມື້ນີ້ວ່າ ການລົງໂທດເຫຼົ່ານີ້ ຈະບໍ່ເປັນຜົນດີຫຍັງເລີຍ ໂຄສົກກະຊວງການຕ່າງປະເທດຣັດເຊຍ ທ່ານ Alexander Lukashevich ກ່າວຕໍ່ພວກ ນັກຂ່າວທີ່ກຸງມົສກູວ່າ ສິ່ງທີ່ຊີເຣຍຕ້ອງການຫຼາຍທີ່ສຸດກໍຄືການຮື້ຟື້ນການສົນທະນາຫາລື ທາງດ້ານການເມືອງພາຍໃນ ທ່ານ Lukashevich ກ່າວວ່າ ມົສກູຕ້ອງການຂໍ້ມູນເພີ່ມຕື່ມ ກ່ຽວກັບຂໍ້ສະເໜີຂອງຝຣັ່ງ ທີ່ຈະສ້າງຕັ້ງໃນອັນທີ່ເອີ້ນວ່າ ເສັ້ນທາງມະນຸດສະທຳໃນຊີເຣຍເພື່ອຊ່ອຍນຳເອົາຢາປົວພະ ຍາດແລະປັດໄຈອື່ນໆໄປໃຫ້ພົນລະເຮືອນທີ່ມີຄວາມຕ້ອງການ ລັດຖະມົນຕີການຕ່າງປະເທດຝຣັ່ງທ່ານ Alain Juppe ກ່າວວ່າ ທ່ານຈະຊອກສະແຫວງ ຫາການສະໜັບສະໜຸນຈາກສັນນິບາດອາຣັບກ່ຽວກັບມາດຕະການດັ່ງກ່າວ ແລະສົນທະນາ ຫາລືເລື່ອງນີ້ກັບສະຫະລັດແລະພາຄີນາໆຊາດທີ່ອົງການສະຫະປະຊາຊາດ